Document ID: 32007R0962

ΚΑΝΟΝΙΣΜΌΣ (ΕΚ) αριθ. 962/2007 ΤΗΣ ΕΠΙΤΡΟΠΉΣ
της 14ης Αυγούστου 2007
για τροποποίηση του κανονισμού (ΕΚ) αριθ. 996/97 για το άνοιγμα και τον τρόπο διαχείρισης δασμολογικής ποσόστωσης εισαγωγής για το κατεψυγμένο διάφραγμα βοοειδών που υπάγεται στον κωδικό ΣΟ 0206 29 91
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του βοείου κρέατος (1), και ιδίως το άρθρο 32 παράγραφος 1 πρώτο εδάφιο,
Εκτιμώντας τα ακόλουθα:
(1)
Ο κανονισμός (ΕΚ) αριθ. 996/97 της Επιτροπής (2) προβλέπει, σε πολυετή βάση, το άνοιγμα και τον τρόπο διαχείρισης δασμολογικής ποσόστωσης εισαγωγής για το κατεψυγμένο διάφραγμα βοοειδών που υπάγεται στον κωδικό ΣΟ 0206 29 91.
(2)
Το πρώτο εδάφιο του άρθρου 8 του κανονισμού (ΕΚ) αριθ. 1301/2006 της Επιτροπής, της 31ης Αυγούστου 2006, για τη θέσπιση κοινών κανόνων για τον τρόπο διαχείρισης των δασμολογικών ποσοστώσεων εισαγωγής γεωργικών προϊόντων των οποίων η διαχείριση πραγματοποιείται με σύστημα πιστοποιητικών εισαγωγής (3) προβλέπει ότι τα πιστοποιητικά εισαγωγής δεν ισχύουν μετά την τελευταία ημέρα της περιόδου της δασμολογικής ποσόστωσης εισαγωγής.
(3)
Προκειμένου να ευθυγραμμιστούν οι διατάξεις του κανονισμού (ΕΚ) αριθ. 996/97 με εκείνες του κανονισμού (ΕΚ) αριθ. 1301/2006, ο κανονισμός (ΕΚ) αριθ. 996/97 τροποποιήθηκε με τον κανονισμό (ΕΚ) αριθ. 568/2007, ιδίως με τη διαγραφή της διάταξης σχετικά με την περίοδο ισχύος των πιστοποιητικών εισαγωγής.
(4)
Δεδομένου ότι το άρθρο 3 του κανονισμού (ΕΚ) αριθ. 1445/95 της Επιτροπής, της 26ης Ιουνίου 1995, για τις λεπτομέρειες εφαρμογής του καθεστώτος των πιστοποιητικών εισαγωγής και εξαγωγής στον τομέα του βοείου κρέατος (4), προβλέπει ότι τα πιστοποιητικά εισαγωγής ισχύουν 90 ημέρες από την ημερομηνία έκδοσής τους, είναι αναγκαίο να διευκρινιστεί στον κανονισμό (ΕΚ) αριθ. 996/97 ότι τα πιστοποιητικά πρέπει να ισχύουν μέχρι το τέλος της περιόδου δασμολογικής ποσόστωσης εισαγωγής.
(5)
Ως εκ τούτου, ο κανονισμός (ΕΚ) αριθ. 996/97 πρέπει να τροποποιηθεί αναλόγως.
(6)
Προκειμένου να διασφαλιστεί ότι τα πιστοποιητικά εισαγωγής που εκδίδονται για την περίοδο δασμολογικής ποσόστωσης εισαγωγής από 1ης Ιουλίου 2007 έως 30 Ιουνίου 2008 ισχύουν μέχρι το τέλος της εν λόγω περιόδου δασμολογικής ποσόστωσης εισαγωγής, είναι σκόπιμο να προβλεφθεί ότι η παρούσα τροποποίηση εφαρμόζεται από την περίοδο ποσόστωσης που αρχίζει την 1η Ιουλίου 2007.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 2 του κανονισμού (ΕΚ) αριθ. 996/97, προστίθεται η ακόλουθη παράγραφος 3:
«3. Κατά παρέκκλιση του άρθρου 3 του κανονισμού (ΕΚ) αριθ. 1445/95, τα πιστοποιητικά εισαγωγής ισχύουν μέχρι το τέλος της περιόδου δασμολογικής ποσόστωσης εισαγωγής».
Άρθρο 2
Ο παρών κανονισμός αρχίζει να ισχύει την επομένη από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται στα πιστοποιητικά εισαγωγής που εκδίδονται από την περίοδο ποσόστωσης που αρχίζει την 1η Ιουλίου 2007.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Αυγούστου 2007.

Labels: 3
17